**Dôvodová správa**

**A. Všeobecná časť**

Ministerstvo školstva, vedy, výskumu a športu Slovenskej republiky (ďalej len „ministerstvo“) predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 104/2003 Z. z. o Akreditačnej komisii v znení neskorších predpisov (ďalej len „ návrh nariadenia vlády“).

Cieľom návrhu nariadenia vlády je doplniť existujúce formuláre, ktoré tvoria prílohu nariadenia vlády a ktoré sa prikladajú k žiadostiam o akreditácie študijných programov. Ide o doplnenie príloh o formulár, ktorý sa bude používať na podávanie žiadostí o akreditáciu profesijne orientovaných bakalárskych študijných programov.

Bakalársky študijný program, ako študijný program prvého stupňa, sa zameriava na získanie teoretických poznatkov a praktických poznatkov založených na súčasnom stave vedy alebo umenia. Profesijne orientované bakalárske študijné programy sa zameriavajú na zvládnutie použitia týchto poznatkov pri výkone povolania. Akademicky orientované bakalárske študijné programy sa zameriavajú na pokračovanie vo vysokoškolskom štúdiu druhého stupňa.

Podľa § 82 ods. 7 zákona č. 131/2002 Z. z. o vysokých školách a o zmene a doplnení niektorých zákonov, môže Akreditačná komisia navrhnúť osobitné kritériá pre profesijne orientované bakalárske študijné programy používané pri posudzovaní spôsobilosti vysokej školy uskutočňovať študijný program oprávňujúci udeliť jeho absolventom akademický titul.

Návrh nariadenia vlády reaguje na návrh kritérií akreditácie profesijne orientovaných bakalárskych študijných programov vysokoškolského vzdelávania (ďalej len „kritériá“), ktoré Akreditačná komisia predložila ministerstvu a ktoré sú v schvaľovacom procese. V nadväznosti na kritériá vznikla potreba doplnenia príloh nariadenia vlády o samostatný formulár, ktorý sa bude používať na podávanie žiadostí vysokých škôl o akreditáciu profesijne orientovaných bakalárskych študijných programov.

V novom formulári, ktorý je zaradený ako príloha č. 1a, sú zohľadnené požiadavky kritérií, ktoré sa v niektorých aspektoch líšia od kritérií akreditácie ostatných študijných programov.

Návrh nariadenia vlády nepredpokladá žiadne vplyvy na rozpočet verejnej správy, na podnikateľské prostredie, na životné prostredie, na informatizáciu spoločnosti, na sociálne vplyvy ani na služby verejnej správy pre občana.

Návrh nariadenia vlády je v súlade s Ústavou Slovenskej republiky, ústavnými zákonmi, všeobecne záväznými predpismi, právne záväznými aktmi Európskej únie a medzinárodnými zmluvami, ktorými je Slovenská republika viazaná, ako aj v súlade s nálezmi Ústavného súdu Slovenskej republiky.

Návrh nariadenia vlády nie je predmetom vnútrokomunitárneho pripomienkového konania.

Účinnosť sa navrhuje od 1. marca 2018.